Integridad

Integridad ta e cualidad personal, rasgo di caracter di un individuo, cu ta nifica cu e persona concerni ta honesto, sincero y no sobornabel. E persona tin confiabilidad intrinsico, no ta gaña, ta cumpli cu su palabra, no tin un agenda scondi y no ta fingi emocion. Ta ser bisa cu un persona cu tin e cualidadnan aki tin integridad. Un persona di integridad lo no permiti su accionnan wordo influencia pa asuntonan incorecto.

E palabra integridad a evoluciona for di e adhetivo Latin integer, cu ta nifica henter of completo. Den e contexto aki, integridad ta e sentido interno di “henter” cu ta deriva di cualidadnan manera honestidad y consistencia di caracter.

 Den etica 
Den etica, ta bisa cu un persona ta posee e virtud di integridad si e accionnan di e persona ta basa riba un cuadro di principionan internamente consistente. E principionan aki mester cumpli uniformemente na axioma of postulatonan logico y sólido. Un persona tin integridad etico te na e grado cu e persona su accion, creencia, metodo, medida y principio ta aliña cu un grupo di balornan nucleo bon integra. Un persona mester, pues, ta flexibel y dispuesto pa ahusta e balornan aki pa mantene consistencia ora e balornan aki ta wordo desafia — manera ora resultadonan observá ta incongruente cu resultadonan anticipa. Como cu tal flexibilidad ta un forma di responsabilidad, e ta wordo considera como un responsabilidad moral y tambe un virtud.

 Den organisacion 
Den organisacionnan, un compliance officer por wordo nombra pa monitorea integridad (conformidad) y por tin un consehero confidencial cerca ken empleadonan por bay cu pregunta y problemanan riba tereno di integridad. Por ehempel, acepta un regalo di e negoshi di un cliente por ta dañino pa e reputacion di e organisacion. Un compliance officer y un consehero confidencial ta util pa test esaki y asina promove integridad, pero no semper suficiente. Pa preveni hopi forma di abuso di poder, ta primeramente e lidernan di e organisacion cu mester vigila violacionnan di integridad y duna e bon ehempel.

 Den politica 
Politiconan ta haña poder pa traha, ehecuta of controla politica, loke por tin consecuencianan importante. Tipicamente nan ta priminti di eherce e poder aki na un manera cu ta sirbi sociedad, pero por keda sin hacie, loke ta contrario na e nocion di integridad. Aristóteles a bisa cu pasobra gobernantenan tin poder nan lo wordo tenta pa uza esaki pa probecho personal.

Den e buki The Servant of the People, Muel Kaptein ta bisa cu integridad mester cuminsa cu politiconan cu sa kico nan posicion ta encera, pasobra e consistencia rekeri pa integridad ta conta tambe pa e consecuencianan di su posicion. Integridad tambe ta exigi conocemento y cumplimento cu tanto e letter como e spirito di e reglanan skirbi y no skirbi. Integridad tambe ta actua consistentemente no solamente cu loke ta generalmente acepta como moral, loke otronan ta pensa, pero principalmente cu loke ta etico, loke politiconan mester haci basa riba argumentonan rasonabel.

 Mira tambe 
 Integridad teritorial

Kategoria:Comportacion